钦定古今图书集成/明伦汇编/官常典/第365卷 > 《通政司箴》明·宣宗
## 钦定古今图书集成/明伦汇编/官常典/第365卷 > 《通政司箴》明·宣宗

通政“所司，实古纳言，出纳政令，用名厥官。有虞之圣，
后龙是职，周仲山甫，亦谨朝夕。君为元首，臣则股肱，
笃念如子，维彼庶氓，崇卑无间，一气流贯，有遏弗流，
体乃为患。尔职于斯，必敬必忠，命必下究，情必上通，
谗说殄行，师用震惊，尔谨尔明，予治乃成。维枢维机，
维喉维舌，尔饬无怠，庶儆在列。”

《宋史向敏中传》：“敏中为枢密直学士，时通进银台司
主出纳书奏，领于枢密院，颇多壅遏，或至漏失。敏中
具奏其事，恐远方有失事机，请别置局，命官专莅，校
其簿籍。诏命敏中与张咏领其局。”

《王旦传》：真宗即位，旦拜中书舍人，数月为翰林学士，
兼知审官院，通进银台封駮司。帝素贤旦，尝奏事退，
目送之曰：“为朕致太平者，必斯人也。”

《武进县志》：“赵邦柱，字安甫，一字观一。弱冠成进士，授
户部主事，累迁通政参议。故事，诸中贵指银台为外
府所请乞，词讼以百数，动至破产。柱痛抑之，中贵大
窘。旧辅王密揭诋台省，柱露章劾之，风采赫然。会右
通政未下，乞差归里，遂卒。”

《却扫编》：在京局务，各随类有所隶。给事中，本通进、银
台司之任财，进奏院隶焉。谏官以言为职，所以通天
下之壅塞，则登闻鼓院、检院隶焉。秘书省、著作局、掌
书日历，则太史局隶焉。太常礼乐之司，则教坊隶焉。
《春明梦馀录》：按通政即古之纳言。《舜典》：“帝曰：‘龙，朕堲
谗说殄行，震惊朕师，命汝作纳言，夙夜出纳，朕命惟
允’。”朱子曰：“纳言之官，命令政教，必使审之，既允而后
出，则谗说不得行，而矫伪无所托矣。敷奏复逆，必使审之，既允而后入，则邪僻无自进，而功绩有稽矣。”周
之《内史》，汉之《尚书》，魏晋以来，所谓中书门下者，皆此
职也。

《菽园杂记》云：“通政司所以出纳王命，为朝廷之喉舌，
宣达下情，广朝廷之聪明，于政体关系甚重也。
洪武十七年二月，定诸司文移纸式。凡奏本纸高一
尺三寸。一品、二品衙门文移纸三等，皆高二尺五寸，
长五尺为一等，四尺为一等，三尺为一等。案验纸二
等，皆长二尺五寸，高一尺八寸为一等，二尺为一等。
三品”至五品衙门文移纸高二尺，长二尺，案验纸高
一尺八寸，长二尺五寸。六品、七品衙门文移，纸高一
尺八寸，长二尺五寸，案验纸高一尺六寸，长二尺八
寸；九品与未入流衙门文移，纸高一尺六寸，长二尺，
案验纸高一尺四寸，长一尺八寸。不如式者罪之。
章奏有正有副，正本《御览》，副本启东宫者，实封同进。
无东宫，则不用副奏疏之式，揭其要，别书于后，谓之
“贴黄。”外封所书事目日月，谓之“引黄。”崇祯元年，上谕
诸臣章奏仿古人贴黄之法，自撮节要，粘原本进览，
以便执要。从辅臣李国𣚴之请也。
章疏贴黄有三种：一则宋人贴黄，乃于状札中未了
事，复贴黄以增入，如尺牍中《又言》是也；一则本朝文
武陞除事故，则录底本藏于内府，即詹事、通政、枢密
所司清黄是也。一则本朝制，于贺谢等表上面贴黄
帖一方，如印大帖不用印，黄帖上所书。如《圣寿》写《进
贺圣寿表》文，《正旦》写《进贺正旦表》文，《冬至》写《进贺冬
至表文》，《谢恩》写《进上谢恩表》文，末后年月日上用印
封皮，上用黄，帖上所书如前。黄帖下用印印下写：“具
官臣某进谨封”于上“进谨封”字上用印是也。近日帖
黄则书其疏中大要节文又一体矣。然《军机疏》往往
不同以无暇及也。

洪武、永乐间，实封皆御前开拆，故奸臣有事即露，无
幸免者。自天顺间，有投匿名书言朝廷事者，于是始
有关防。然其时但拘留进本人在官，候旨出即纵之，
未尝窥见其所奏事也。后不知始于何年，乃有拆封
类进、又副本备照之说，一有讦奏左右内臣及勋戚
大臣者，本未进而机已泄，被奏者往往经营幸免，原
“奏者，多以虚言受祸。祖宗关防奸党通达下情之意，
至是无复存矣，可胜叹哉！京朝官封事，自会极门内
臣收进，其馀皆通政司入。惟各边总兵官、都指挥等
官差来奏事人员，鸿胪寺序班连本连人引进，俟本
进讫，该管序班引出，收在本寺歇宿，次日早天明放
出。”

每遇常朝，通政司奏事，原不拘起数。《寓圃杂记》云：“自
太祖相传，列圣临朝，每至日昃，不遑暇食，惟欲达四
聪以来天下之言。”英宗以幼冲即位，三阁老杨荣等
虑圣体易倦，因创新制，每日早朝，止许言事八件，前
一日先以副诣阁下，豫以各事处分陈上。遇奏，依所
陈传旨而己。英宗既崩，三臣继卒，无人敢复祖宗之
旧。至天启时，惟奏二事。及余于崇祯之十年间，侍班
犹见奏四事，格套相沿，无裨实政。至通参一官，初制
吏部会同礼部考授，后亦惟吏部按资陞授，昧初制
矣。

洪武中，通政使门下有一红牌，书云：“奏事”使当时恐
下情不得上达，执此牌可以直入内府，守卫等官不
敢阻。

四方奏报雨泽章疏，旧皆贮通政司，司臣有欲送科
臣收贮者。仁宗曰：“祖宗所以令天下奏雨泽者，盖欲
前知水旱，以施恤民之政，此良法美意。今州县雨泽
章奏，乃积于通政司，上之人何由知？又欲送给事中
收贮，是欲上之人终不知也。如此徒劳州县何为？自
今四方所奏雨泽，至即封进。”

旧制，题本纸四叶一接，末一接不用四叶，尽纸所长，
每叶六行，每行二十字，比奏本颇大。其年月独占一
叶，本中字只许占年月，上一行，过二行则年月耑书
一叶。